हर लड़की के माता पिता, खासकर भारत में, ताउम्र लड़की की शादी के लिए गहने, सोना जोड़ने में लगे होते है। मेरे माँ-पिता ने भी कुछ अलग नहीं किया। आज मैं सोचती हूँ क्यों ! मेरे माता पिता बहुत ही प्रोग्रेसिव है और हमेशा से रहे, अच्छी शिक्षा जीवन के लिए कितनी महत्वपूर्ण है ये जानते हुए उन्होंने हमेशा मुझे अच्छी शिक्षा के लिए प्रेरित किया और उसके लिए हर अवसर दिया। मेरी स्कूल की कई सहेलियों के परिवारवालों ने भी ऐसा किया, सभी अच्छे शिक्षित परिवार से थी, लेकिन कहीं न कहीं, समाज के आगे सभी परिवार वाले झुके। क्यों ताउम्र शादी के लिए अर्थ संजोया जाए ? आखिर शादियों में इतना खर्चा क्यों ? ऊपर से दहेज़ की माँग क्यों?